তথ্যবিবরণী নম্বর : ৫১২২

দেশের ভালো মানের প্রাইভেট হাসপাতাল থেকেও ভ্যাক্সিন দেয়ার উদ্যোগ নেয়া হবে

-- স্বাস্থ্যমন্ত্রী

ঢাকা, ১৪ পৌষ (২৯ ডিসেম্বর) :

স্বাস্থ্যমন্ত্রী জাহিদ মালেক বলেছেন, ‘কোভিড মোকাবিলায় সরকারের সকল প্রস্তুতি সম্পন্ন হয়েছে। চুক্তি স্বাক্ষর থেকে শুরু করে টীকাদান প্রক্রিয়ার জন্য যেসকল প্রক্রিয়া আছে তার জন্য স্বাস্থ্যখাত কাজ করেছে। এখন বিশ্ব স্বাস্থ্য সংস্থাসহ অন্যান্য সংস্থাসমূহের অনুমোদন প্রক্রিয়া সম্পন্ন হলে আগামী জানুয়ারির শেষ দিকে অথবা ফেব্রুয়ারির শুরুর দিকেই দেশে ভ্যাক্সিন দেয়ার কাজ শুরু হবে। এই ভ্যাক্সিন প্রদানে সরকারের পাশাপাশি দেশের ভালো মানের বেসরকারি খাতকেও যুক্ত করা হতে পারে।’

মন্ত্রী আজ বাংলাদেশ প্রাইভেট মেডিকেল এসোসিয়েশনের উদ্যোগে আয়োজিত করোনার দ্বিতীয় ঢেউ মোকাবিলা ও কভিড-১৯ এর নতুন স্টেইন (পরিবর্তিত রূপ) ছড়ানো নিয়ন্ত্রণ কল্পে ভার্চুয়াল সভায় প্রধান অতিথি হিসেবে উপস্থিত থেকে এসব কথা বলেন।

সভায় কোভিড মোকাবিলায় দেশের প্রাইভেট মেডিকেল এসোসিয়েশনের আওতাধীন চিকিৎসা সেবা কেন্দ্রগুলো গত ৫ জুন থেকে যেভাবে মানুষকে সেবা দিয়ে গেছেন তার জন্য সংশ্লিষ্ট সকলকে ধন্যবাদ জানান মন্ত্রী। বাংলাদেশ প্রাউভেট মেডিকেল এসোসিয়েশনের সভাপতি মুবিন খান সভায় মন্ত্রীকে কোভিড মোকাবিলায় তাঁর সাহসী উদ্যোগগুলোর জন্য ধন্যবাদ ও কৃতজ্ঞতা প্রকাশ করেন। কোভিড মোকাবিলায় বাংলাদেশ প্রাইভেট মেডিকেল এসোসিয়েশন যেভাবে এগিয়ে এসেছেন তার জন্য ধন্যবাদ জানান ত্রাণ মন্ত্রী ডা. মোঃ এনামুর রহমান।

সভায় স্বাস্থ্যমন্ত্রী করোনার পরিবর্তিত নতুন রূপ দেশে চলে এলে তার জন্য প্রাইভেট মেডিকেল হাসপাতালগুলোকে এগিয়ে আসার আহ্বান জানান। একই সাথে স্বাস্থ্যমন্ত্রী প্রাইভেট মেডিকেল হাসপাতালগুলোকে সরকারি হাসপাতের মতো চিকিৎসা বিলের তালিকা প্রকাশ করে রাখবারও অনুরোধ জানান।

স্বাস্থ্যমন্ত্রী এই কোভিডের সময়েও এমবিবিএস ভর্তি পরীক্ষা শুরু করার ঘোষণা দেন। এ প্রসঙ্গে স্বাস্থ্যমন্ত্রী জানান, ‘করোনাতে অনেক কিছু থেমে গেলেও দেশের স্বাস্থ্যখাত থামেনি কখনো। আগামীতেও থেমে থাকবে না। দেশের হাজারো শিক্ষার্থীদের ভবিষ্যৎ জীবন থেকে যেন একটি বছর নষ্ট হয়ে না যায় সেজন্য এমবিবিএস ভর্তি পরীক্ষার কাজ শুরু করা হবে।’

সভায় সভাপতিত্ব করেন বাংলাদেশ প্রাইভেট মেডিকেল এসোসিয়েশনের সভাপতি মুবিন খান। সভায় বিশেষ অতিথি হিসেবে আরো উপস্থিত ছিলেন দুর্যোগ ও ত্রাণ প্রতিমন্ত্রী ডা. মোঃ এনামুর রহমান, বাংলাদেশ প্রাইভেট মেডিকেল এসোসিয়েশনের মহাসচিব ও আনোয়ার খান মেডিকেলের প্রতিষ্ঠাতা আনোয়ার খান এমপি,স্বাস্থ্য শিক্ষা বিভাগের সচিব আলী নূর, স্বাস্থ্য অধিদপ্তরের মহাপরিচালক প্রফেসর এবিএম খুরশিদ আলমসহ দেশের ৭০টি প্রাইভেট মেডিকেলের প্রতিষ্ঠাতা ও সভাপতিমণ্ডলি।

#

মাইদুল/নাইচ/রফিকুল/জয়নুল/২০২০/২০৪০ঘণ্টা

তথ্যবিবরণী নম্বর : ৫১২১

**মুক্তিযুদ্ধের পুঙ্খানুপুঙ্খ ইতিহাস উদঘাটনে গবেষকদের আরো সক্রিয় হতে হবে**

**-- মুক্তিযুদ্ধ বিষয়ক মন্ত্রী**

ঢাকা, ১৪ পৌষ (২৯ ডিসেম্বর) :

মহান মুক্তিযুদ্ধের পুঙ্খানুপুঙ্খ ইতিহাস জাতির সামনে সঠিকভাবে তুলে ধরতে ইতিহাসবিদ ও গবেষকদের আরো বেশি সক্রিয় হতে আহ্বান জানিয়েছেন মুক্তিযুদ্ধ বিষয়ক মন্ত্রী আ ক ম মোজাম্মেল হক।

আজ ঢাকায় মন্ত্রীর দপ্তরে ঊনিশে মার্চ প্রথম সশস্ত্র প্রতিরোধ দিবস সুবর্ণজয়ন্তী উদ্‌যাপন জাতীয় কমিটির নেতৃবৃন্দের সাক্ষাতের সময় তিনি এ আহ্বান জানান।

মন্ত্রী বলেন, ১৯৭১ এর ১৯ মার্চে গাজীপুরে প্রথম প্রতিরোধের ইতিহাসসহ মহান মুক্তিযুদ্ধের অনেক ঘটনা ও তথ্য -উপাত্ত এখনো অনেকের অজানা রয়ে গেছে। মহান স্বাধীনতা বাঙালি জাতির সর্বশ্রেষ্ঠ অর্জন।  এ অর্জনের পথে প্রতিটি ঘটনা, প্রতিটি আত্মত্যাগ ইতিহাসের কাছে গুরুত্বপূর্ণ। তিনি বলেন, মুক্তিযুদ্ধ বিষয়ক মন্ত্রণালয় মহান মুক্তিযুদ্ধের  স্মৃতিবিজড়িত প্রতিটি ইতিহাস সংরক্ষণের উদ্যোগ নিয়েছে। কিন্তু এসব ইতিহাস উদঘাটনে গবেষকদের  সহযোগিতা সবচেয়ে বেশি প্রয়োজন।

সাক্ষাতের সময় ঊনিশে মার্চ প্রথম সশস্ত্র প্রতিরোধ দিবস সুবর্ণজয়ন্তী উদ্‌যাপন জাতীয় কমিটির নেতৃবৃন্দের মধ্যে ঢাকা বিশ্ববিদ্যালয়ের অধ্যাপক ড. হাফিজা খাতুন, সাংবাদিক আশরাফ খান, আতাউর রহমান, বুলবুল আহমদ, মোঃ আল মামুন প্রমুখ উপস্থিত ছিলেন।

এ সময় আগামী ৮ জানুয়ারি জাতির পিতা বঙ্গবন্ধু শেখ মুজিবুর রহমানের স্বদেশ প্রত্যাবর্তন দিবস উপলক্ষ্যে ঊনিশে মার্চ প্রথম সশস্ত্র প্রতিরোধ দিবস  সুবর্ণজয়ন্তী উদ্‌যাপন জাতীয় কমিটির উদ্যোগে  ঢাকায়  জাতীয় প্রেসক্লাবে "মুক্তিযুদ্ধের ইতিহাস ও গবেষণা আগামী প্রজন্ম"  বিষয়ে একটি সেমিনার আয়োজনের বিষয়ে সিদ্ধান্ত নেয়া হয়।

#

মারুফ/ফারহানা/সঞ্জীব/রেজাউল/২০২০/২০০০ ঘণ্টা

তথ্যবিবরণী নম্বর : ৫১২০

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ১৪ পৌষ (২৯ ডিসেম্বর) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১৪ হাজার ৫৮৮ জনের নমুনা পরীক্ষা করে ১ হাজার ১৮১ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৫ লাখ ১১ হাজার ২৬১ জন।

গত ২৪ ঘণ্টায় ৩০ জন-সহ এ পর্যন্ত ৭ হাজার ৫০৯ জন এ রোগে মৃত্যুবরণ করেছেন।

করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৪ লাখ ৫৪ হাজার ৫৬৩ জন।

#

দলিল/ফারহানা/সঞ্জীব/রেজাউল/২০২০/১৯২২ ঘণ্টা

তথ্যবিবরণী নম্বর : ৫১১৯

**গঠনমূলক সমালোচনা হচ্ছে ‘বিউটি অভ্ ডেমোক্রেসি’**

**--তথ্যমন্ত্রী**

চট্টগ্রাম, ১৪ পৌষ (২৯ ডিসেম্বর) :

গঠনমূলক সমালোচনাকে ‘বিউটি অভ্ ডেমোক্রেসি’ বলে উল্লেখ করেছেন তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

আজ চট্টগ্রাম প্রেসক্লাবের দ্বি-বার্ষিক সম্মেলনে প্রধান অতিথির বক্তৃতায় মন্ত্রী বলেন, 'সমালোচনা না থাকলে গণতন্ত্র ও গণতন্ত্রের সৌন্দর্য নষ্ট হয়। টেলিভিশনের টক-শোগুলো শুনুন, সেখানে সরকারকে কি ভাষায় সমালোচনা করা হয়। আমরা মনে করি, এই সমালোচনা থাকতে হবে। গঠনমূলক সমালোচনা হচ্ছে বিউটি অভ্ ডেমোক্রেসি এবং সেই সমালোচনাকে সমাদৃত করার মানসিকতা থাকতে হয়।'

বিএনপি প্রসঙ্গে তথ্যমন্ত্রী বলেন, 'দেখবেন বিএনপির মহাসচিব মির্জা ফখরুল ইসলাম আলমগীর সকালবেলা কড়া ভাষায় সরকারের সমালোচনা করেন, আবার সেটার সাথে প্রতিযোগিতা করে দুপুরে রিজভী আহমেদ আরেকটি সংবাদ সম্মেলন করে আরো কড়া ভাষায় সরকারের সমালোচনা করেন। পাশাপাশি প্রেসক্লাবে গিয়ে গয়েশ্বর চন্দ্র রায় কিংবা অন্য কেউ আরেকবার বক্তৃতা দিয়ে বলেন, আমাদের কথা বলার কোন অধিকার নাই। বিএনপি নেতারা সারাদিন সরকারের বিরুদ্ধে বিষোদগার করে সন্ধ্যায় বলেন আমাদের কথা বলার অধিকার নেই।'

প্রধানমন্ত্রী শেখ হাসিনা সমালোচনাকে সমাদৃত করার সংস্কৃতি লালন করেন উল্লেখ করে তথ্যমন্ত্রী বলেন, 'আমি যখন পরিবেশ মন্ত্রণালয়ের দায়িত্বে ছিলাম, তখন যে পত্রিকা প্রথম পাতায় ব্যঙ্গ করে আমার কার্টুন ছাপিয়েছিল, সে পত্রিকাকেই জাতীয় পরিবেশ পদক দেয়ার জন্য আমি নিজেই নাম প্রস্তাব করেছিলাম এবং তারা পেয়েছিল। কারণ আমরা মনে করি দায়িত্বে থাকলে সমালোচনা হবে এবং সেই সমালোচনা সহ্য করার মানসিকতা দায়িত্বপ্রাপ্ত মন্ত্রীদের থাকতে হয়। না হয় বহুমাত্রিক সমাজ ব্যবস্থা গড়ে ওঠে না।'

ড. হাছান মাহ্‌মুদ বলেন, 'আমরা লক্ষ্য করেছি দেশে কিংবা পৃথিবীতে যখন কোন সঙ্কটময় পরিস্থিতি তৈরি হয় তখন একটি মহল সেটিকে কাজে লাগিয়ে গুজব রটিয়ে মিথ্যা সংবাদ দিয়ে সমাজে অস্থিরতা, ভয়ভীতির সঞ্চার করতে ওঁৎ পেতে থাকে। করোনাকালের শুরুতেও এর ব্যতিক্রম হয়নি। কিন্তু গুজব ও মিথ্যা সংবাদের বিরুদ্ধে মূলধারার গণমাধ্যমের যত্নশীলতা ও কঠোরতার কারণে এই করোনাকালে গুজব কিংবা মিথ্যা সংবাদ খুব বেশি কাজে আসেনি। এজন্য গণমাধ্যমের সাথে যুক্তদের ধন্যবাদ ও কৃতজ্ঞতা জানাই।'

রাত বারোটার পরের টক-শো শুনলে মনে হবে, দেশে কোন কাজই হচ্ছে না, কিন্তু বাস্তবতাটা হচ্ছে ব্লুমবার্গ প্রতিবেদন বলছে, করোনা মোকাবিলায় এই সর্বোচ্চ জনঘনত্ব আর মাথাপিছু সর্বনিম্ন কৃষিজমির দেশ বাংলাদেশের অবস্থান দক্ষিণ এশিয়ায় সবার ওপরে এবং পুরো বিশ্বে ২০তম, জানান তথ্যমন্ত্রী। তিনি বলেন, অবশ্যই সমালোচনা হবে, সমালোচনা থাকবে, এটির পাশাপাশি ভালো কাজের প্রশংসাও দরকার। না হয় রাষ্ট্র ও সমাজ এগুবে না।

আওয়ামী লীগের যুগ্ন সাধারণ সম্পাদক হাছান মাহ্‌মুদ বলেন, যুক্তরাজ্যের অপর গবেষণা সংস্থা বলেছে, ২০৩০ সাল নাগাদ বাংলাদেশ বিশ্বের ২৮তম ও ২০৩৫ সাল নাগাদ ২৫তম অর্থনীতির দেশ হবে। আর করোনাকালে ধ্বনাত্মক জিডিপি প্রবৃদ্ধি ধরে রাখতে সক্ষম মাত্র ২২টি দেশের অন্যতম আমাদের বাংলাদেশ। এই পরিসংখ্যানগুলো জনগণের জানার অধিকার রয়েছে। কারণ, সামনের দিকে এগুতে হলে জাতির মধ্যে আশা থাকতে হয় আর তা সঞ্চারের দায়িত্ব রাষ্ট্রের চতুর্থ স্তম্ভ গণমাধ্যমসহ আমাদের সকলের।

এ সময় চট্টগ্রাম প্রেসক্লাবের সাংবাদিকদের সাথে তার বহুদিনের জানাশোনা এবং হৃদয়ের সম্পর্ক উল্লেখ করে তথ্যমন্ত্রী প্রেসক্লাব সদস্যদের বলেন, 'আমার হৃদয়ে আপনাদের স্থান সবসময় ছিল এবং থাকবে, আমি আশা করবো আপনাদের হৃদয়েও আমাকে স্থান দেবেন।

চট্টগ্রাম প্রেসক্লাবের সভাপতি আলী আব্বাসের সভাপতিত্বে ও যুগ্ম সম্পাদক নজরুল ইসলামের সঞ্চালনায় সম্মেলনে স্বাগত বক্তব্য রাখেন সাধারণ সম্পাদক চৌধুরী ফরিদ। প্রেসক্লাবের সাবেক সভাপতিদের মধ্যে আবু সুফিয়ান ও কলিম সরওয়ার, সহসভাপতি সালাউদ্দিন মোঃ রেজা, বিএফইউজে’র সহসভাপতি রিয়াজ হায়দার চৌধুরী, চট্টগ্রাম সাংবাদিক ইউনিয়নের সভাপতি মোহাম্মদ আলী প্রমুখ এ সময় বক্তব্য রাখেন।

#

আকরাম/ফারহানা/সঞ্জীব/রেজাউল/২০২০/১৮৪৮ ঘণ্টা

তথ্যবিবরণী নম্বর : ৫১১৮

**রাষ্ট্রপতির নিকট বাংলাদেশে নবনিযুক্ত মালদ্বীপের হাইকমিশনারের পরিচয়পত্র পেশ**

ঢাকা, ১৪ পৌষ (২৯ ডিসেম্বর) :

বাংলাদেশে নবনিযুক্ত মালদ্বীপের হাইকমিশনার Shiruzimath Sameer আজ বঙ্গভবনে রাষ্ট্রপতি মোঃ আবদুল হামিদের নিকট তাঁর পরিচয়পত্র পেশ করেন।

রাষ্ট্রপতি নবনিযুক্ত হাইকমিশনারকে স্বাগত জানিয়ে বলেন, মালদ্বীপ ‘বাংলাদেশের’ অন্যতম বন্ধু রাষ্ট্র। শুরু থেকেই দু’দেশের মধ্যে দ্বিপাক্ষিক সম্পর্ক অত্যন্ত চমৎকার যা কালের পরিক্রমায় বাণিজ্য-বিনিয়োগসহ বিভিন্ন ক্ষেত্রে সম্প্রসারিত হয়েছে। রাষ্ট্রপতি বলেন, চিকিৎসা, কারিগরি, প্রযুক্তিসহ উচ্চশিক্ষা ক্ষেত্রে বাংলাদেশে এখন অনেক উন্নত মানের প্রতিষ্ঠান রয়েছে। মালদ্বীপের শিক্ষার্থীরা এসব প্রতিষ্ঠানে ভর্তির সুযোগ গ্রহণ করতে পারে। তিনি নবনিযুক্ত হাইকমিশনারকে এ ব্যাপারে প্রয়োজনীয় উদ্যোগ নেয়ার আহ্বান জানান।

রাষ্ট্রপতি বলেন, বাংলাদেশ তৈরি পোশাক, ঔষধ, সিরামিকস, পাট ও পাটজাত পণ্য, চামড়া ও চামড়াজাত পণ্য, প্লাস্টিক পণ্যসহ আন্তর্জাতিক মানের বিভিন্ন পণ্য উৎপাদন করে। মালদ্বীপ বাংলাদেশ থেকে এসব পণ্য আমদানি করতে পারে, এতে দু’দেশের বাণিজ্যিক ভারসাম্য বজায় থাকার পাশাপাশি দ্বিপাক্ষিক বাণিজ্যও বহুগুণে বৃদ্ধি পাবে। রাষ্ট্রপতি উভয় দেশের মধ্যে সরকারি-বেসরকারি সফর বিনিময়ের ওপর গুরুত্বারোপ করেন। তিনি বলেন, বাংলাদেশ ও মালদ্বীপ জলবায়ু পরিবর্তনের ফলে অত্যন্ত ঝুঁকিপূর্ণ দেশ। তিনি এ সমস্যার সমাধানে বিভিন্ন আন্তর্জাতিক ফোরামে যৌথ প্রচেষ্টার ওপর গুরুত্বারোপ করেন।

মালদ্বীপের নবনিযুক্ত হাইকমিশনার করোনাকালে মালদ্বীপে চিকিৎসক দল  প্রেরণসহ বিভিন্ন সহায়তা প্রদানের জন্য বাংলাদেশ সরকার ও জনগণের প্রতি কৃতজ্ঞতা প্রকাশ করেন। তিনি দায়িত্ব পালনকালে রাষ্ট্রপতির সার্বিক সহযোগিতা কামনা করেন।

রাষ্ট্রপতির কার্যালয়ের সচিব সম্পদ বড়ুয়া, সামরিক সচিব মেজর জেনারেল এস এম শামীম উজ জামান, প্রেস সচিব মোঃ জয়নাল আবেদীন এবং সচিব (সংযুক্ত) মোঃ ওয়াহিদুল ইসলাম খান এ সময় উপস্থিত ছিলেন।

#

ইমরানুল/ফারহানা/রফিকুল/রেজাউল/২০২০/১৮৪২ ঘণ্টা

তথ্যবিবরণী নম্বর : ৫১১৭

আয়কর রিটার্ন দাখিলের শেষ সময় ৩১ ডিসেম্বর

ঢাকা, ১৪ পৌষ (২৯ ডিসেম্বর) :

২০২০-২১ করবর্ষের জন্য ব্যক্তি শ্রেণির করদাতাগণের আয়কর রিটার্ন দাখিলের শেষ তারিখ

৩১ ডিসেম্বর।

৩১ ডিসেম্বর ব্যাংক হলিডে হওয়ায় সেদিন সকল ব্যাংকের লেনদেন সংক্রান্ত কার্যক্রম বন্ধ থাকবে। এ ক্ষেত্রে আয়কর প্রদান সংক্রান্ত ব্যাংকিং কার্যক্রম ৩০ ডিসেম্বরের মধ্যে সম্পন্ন করতে হবে।

জাতীয় রাজস¦ বোর্ডের এক প্রেস বিজ্ঞপ্তিতে আজ এ তথ্য জানানো হয়।

#

মুমেন/ফারহানা/সঞ্জীব/জয়নুল/২০২০/১৮৪৫ঘণ্টা

তথ্যবিবরণী নম্বর : ৫১১৬

**প্রতিটি শিক্ষাপ্রতিষ্ঠানে বিএনসিসিকে সম্পৃক্ত করতে হবে**

**- সংস্কৃতি প্রতিমন্ত্রী**

ঢাকা, ১৪ পৌষ (২৯ ডিসেম্বর) :

সংস্কৃতি প্রতিমন্ত্রী কে এম খালিদ বলেছেন, বাংলাদেশ ন্যাশনাল ক্যাডেট কোর বিএনসিসি- এর ক্যাডেটরা জ্ঞান, শৃঙ্খলা ও স্বেচ্ছাসেবাকে মূলমন্ত্র হিসাবে ধারণ করে মানবিক গুণাবলীর চর্চা করে নিজেদের পরিপূর্ণ মানুষ হিসেবে গড়ে তুলতে সর্বদা সচেষ্ট থাকেন। তাই প্রতিটি শিক্ষা প্রতিষ্ঠানে বিএনসিসিকে সম্পৃক্ত করতে হবে।

প্রতিমন্ত্রী আজ রাজধানীর বিএনসিসি সদর দপ্তরে জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উপলক্ষ্যে বিএনসিসি আয়োজিত 'বঙ্গবন্ধু কর্নার' উদ্বোধন, 'চেতনায় বঙ্গবন্ধু' শীর্ষক ম্যাগাজিনের মোড়ক উন্মোচন, পুরস্কার বিতরণ ও সাংস্কৃতিক অনুষ্ঠানে প্রধান অতিথির বক্তৃতায় এসব কথা বলেন।

প্রতিমন্ত্রী বলেন, বর্তমানে যুবসমাজ মাদকের ভয়াল ছোবলে জর্জরিত। তরুণ ও যুবসমাজকে এ করাল গ্রাস থেকে রক্ষা করতে বিএনসিসি'র মতো সংগঠন হতে পারে অন্যতম নিয়ামক শক্তি। বঙ্গবন্ধুর স্বপ্নের উন্নত-সমৃদ্ধ সোনার বাংলা গড়ে তুলতে হলে আগামী প্রজন্মকে হতে হবে যথেষ্ট দায়িত্বশীল, সুশৃঙ্খল, আচার-আচরণে পরিমার্জিত। বিএনসিসি, স্কাউট ও গার্লস গাইডের মতো সংগঠনসমূহ ছাত্র-ছাত্রীদের এসব গুণাবলী অর্জনে শিক্ষা দান করে।

নিজের স্কুলজীবনে স্কাউটের সঙ্গে সম্পৃক্ততার কথা উল্লেখ করে প্রতিমন্ত্রী বলেন, এসব স্বেচ্ছাসেবী সংগঠন সমাজ, পরিবার ও রাষ্ট্রের প্রতি তরুণ সমাজের দায়িত্ববোধ তৈরি করে। ঢাকার আশুলিয়ার বিএনসিসি'র প্রশিক্ষণ একাডেমির পূর্ণাঙ্গ অবকাঠামো বাস্তবায়িত হলে তাদের দক্ষতা আরো বৃদ্ধি পাবে বলে তিনি মন্তব্য করেন।

অনুষ্ঠানে সভাপতিত্ব করেন বিএনসিসি এর মহাপরিচালক ব্রিগেডিয়ার জেনারেল নাহিদুল ইসলাম খান।

#

ফয়সল/পরীক্ষিৎ/শাহ আলম/রেজ্জাকুল/মাসুম/২০২০/১৫০০ ঘণ্টা

তথ্যবিবরণী নম্বর : ৫১১৫

**এনইসিতে ৮ম পঞ্চবার্ষিকী পরিকল্পনা অনুমোদন**

ঢাকা, ১৪ পৌষ (২৯ ডিসেম্বর) :

জাতীয় অর্থনৈতিক পরিষদ - এনইসি ৮ম পঞ্চবার্ষিকী পরিকল্পনা অনুমোদন করেছে।

প্রধানমন্ত্রী এবং এনইসি’র চেয়ারপারসন শেখ হাসিনার সভাপতিত্বে আজ গণভবনের সাথে সংযুক্ত হয়ে ভিডিও কনফারেন্সের মাধ্যমে শেরে বাংলা নগরে এনইসি সম্মেলন কক্ষ ও সচিবালয়ে মন্ত্রিপরিষদ কক্ষে অনুষ্ঠিত এনইসি’র সভায় এ অনুমোদন দেওয়া হয়েছে।

অষ্টম পঞ্চবার্ষিকী পরিকল্পনা বাস্তবায়নে প্রাক্কলিত ব্যয় ধরা হয়েছে ৬৪ হাজার ৯ শত ৫৯ দশমিক ৮ বিলিয়ন টাকা। এর মধ্যে সরকারি খাত হতে অর্থায়ন ১২ হাজার ৩ শত ১ দশমিক ২ বিলিয়ন টাকা- ১৮.৯ শতাংশ এবং ব্যক্তিখাত হতে অর্থায়ন ৫২ হাজার ৬ শত ৫৮ দশমিক ৬ বিলিয়ন টাকা- ৮১.১ শতাংশ। অর্থ সংগ্রহ লক্ষ্যমাত্রা- অভ্যন্তরীণ উৎস হতে অর্থায়ন ৫৭ হাজার ৪ শত ৮৩ দশমিক ৯ বিলিয়ন টাকা- ৮৮.৫ শতাংশ এবং বৈদেশিক উৎস হতে অর্থায়ন ৭ হাজার ৪ শত ৭৫ দশমিক ৯ বিলিয়ন টাকা- ১১.৫ শতাংশ নির্ধারণ করা হয়েছে।

দ্বিতীয় প্রেক্ষিত পরিকল্পনা-২০২১-২০৪১ বাস্তবায়নের লক্ষ্যে গৃহীতব্য চারটি পঞ্চবার্ষিকী পরিকল্পনার প্রথম পরিকল্পনা হচ্ছে অষ্টম পঞ্চবার্ষিকী পরিকল্পনা। এ পরিকল্পনা দ্বিতীয় প্রেক্ষিত পরিকল্পনা বাস্তবায়নের পাশাপাশি টেকসই উন্নয়ন অভীষ্ট এবং ব-দ্বীপ পরিকল্পনা-২১০০ এর অভীষ্ট লক্ষ্যমাত্রা অর্জনে গুরুত্বপূর্ণ ভূমিকা পালন করবে।

বাঙ্গালি জাতির মহান স্বাধীনতা অর্জনের সুবর্ণ জয়ন্তী এবং বাঙ্গালির প্রথম ও একক জাতিরাষ্ট্র বাংলাদেশের প্রতিষ্ঠাতা পিতা বঙ্গবন্ধু শেখ মুজিবুর রহমানের জন্মশতবার্ষিকীর যুগসন্ধিক্ষণে অষ্টম পঞ্চবার্ষিকী পরিকল্পনার রূপরেখা গর্বের সঙ্গে জাতির কাছে উপস্থাপন করা হয়েছে।

এ পরিকল্পনা প্রণয়নে সপ্তম পঞ্চবার্ষিকী পরিকল্পনার বাস্তবায়ন অভিজ্ঞতা এবং কোভিড-১৯ এর কারণে সৃষ্ট বিরূপ প্রভাব মোকাবিলা বিশেষভাবে বিবেচনায় নেয়া হয়েছে। অষ্টম পঞ্চবার্ষিকী পরিকল্পনা বাস্তবায়নের মাধ্যমে বঙ্গবন্ধুর স্বপ্নলালিত ক্ষুধামুক্ত,দারিদ্র্যমুক্ত ও সমৃদ্ধ বাংলাদেশ বিনির্মানে দেশ আরো একধাপ এগিয়ে যাবে বলে আশা করা হচ্ছে।

পরিকল্পনা মন্ত্রী এম এ মান্নানসহ মন্ত্রিপরিষদের সদস্যবর্গ, মন্ত্রিপরিষদ সচিব, প্রধানমন্ত্রীর মুখ্যসচিব, এসডিজি বিষয়ক মুখ্য সমন্বয়ক, বিভিন্ন মন্ত্রণায়ের সিনিয়র সচিব ও সচিবগণ, পরিকল্পনা কমিশনের সদস্যবৃন্দ সভার কার্যক্রমে অংশগ্রহণ করেন। এসময় সংশ্লিষ্ট উর্ধতন কর্মকর্তাগণ উপস্থিত ছিলেন।

#

শাহেদুর/পরীক্ষিৎ/শাহ আলম/রেজ্জাকুল/মাসুম/২০২০/ ১৫০০ঘন্টা

তথ্যবিবরণী নম্বর : ৫১১৪

বঙ্গবন্ধু শেখ মুজিব কুইজ

**একদিনে অংশগ্রহণকারীর সংখ্যা এক লাখ ছাড়াল**

ঢাকা, ১৪ পৌষ (২৯ ডিসেম্বর) :

জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির উদ্যোগে আয়োজিত ১০০ দিনব্যাপী অনলাইনভিত্তিক ‘বঙ্গবন্ধু শেখ মুজিব কুইজ’ প্রতিযোগিতায় প্রথমবারের মতো একদিনে সর্বমোট প্রতিযোগী সংখ্যা একলাখের মাইলফলক স্পর্শ করেছে।

গত ১ ডিসেম্বর ৩৯ হাজার ৬৮৮ জন প্রতিযোগীর অংশগ্রহণের মধ্য দিয়ে শুরু এ প্রতিযোগিতার ২৮তম দিনে অংশগ্রহণ করেছেন মোট ১ লাখ ১৭৯ জন প্রতিযোগী। কুইজে অংশগ্রহণের জন্য এ পর্যন্ত ৮ লক্ষাধিক মানুষ নিবন্ধন করেছেন, যাদের মধ্যে সাড়ে তিনলক্ষের বেশি প্রতিযোগী প্রায় ২১ লক্ষ বার এ প্রতিযোগিতায় অংশগ্রহণ করেছেন।

কুইজে সঠিক উত্তরদাতাদের মধ্য থেকে কম্পিউটার লটারির মাধ্যমে প্রতিদিন ১০০ জন বিজয়ী নির্বাচিত করা হয়, যার প্রথম পাঁচজন একটি করে স্যামসাং এম৪০ স্মার্টফোন এবং বিজয়ী সবাই পাচ্ছেন একটি করে টেলিটক সিম এবং ১০০ দিন মেয়াদী ১০০ জিবি ইন্টারনেট ডাটা। এভাবে একশো দিনে মোট ১০ হাজার প্রতিযোগী নির্বাচিত করা হবে। প্রতিদিনের কুইজে বিজয়ীর পাশাপাশি কুইজটি ফেসবুকে শেয়ারকারীদের নিয়ে প্রতি সপ্তাহের শেষে আরেকটি লটারির মাধ্যমে ৭ জন করে বিজয়ী নির্বাচিত করা হয়।

প্রতি সপ্তাহের লাইভে একজন বিশেষ অতিথি সরাসরি বিজয়ীকে ফোনে অভিনন্দন জানিয়ে তাদের অনুভূতি জানতে চান। আজ লাইভ লটারির চতুর্থ পর্বের অতিথি ছিলেন শিক্ষামন্ত্রী ডা. দীপু মনি। এ পর্বে ৭ জন বিজয়ীর প্রত্যেকেই পান একটি করে আকর্ষণীয় ল্যাপটপ।

কুইজে অংশ নিতে [https://mujib100.gov.bd](https://mujib100.gov.bd/) অথবা [https://quiz.priyo.com](https://quiz.priyo.com/) ওয়েবসাইটে গিয়ে নিবন্ধন করতে হয়। এছাড়া প্রিয় অ্যাপেও (<https://dl.priyo.com/>) নিবন্ধন করে কুইজে অংশ নেওয়া যাচ্ছে। নিবন্ধনের সময় অবশ্যই প্রতিযোগীর সঠিক নাম, ছবি, ঠিকানা ও ফোন নম্বর ব্যবহার করতে হবে। প্রতিদিন রাত ১২ টার পর আগের দিনের কুইজের সঠিক উত্তর এবং বিজয়ীদের নাম ও ছবি কুইজের ওয়েবসাইট এবং প্রিয় অ্যাপ এর মাধ্যমে প্রকাশ করা হয়। অ্যাপ এবং ওয়েবসাইট থেকে যে কেউ আগের দিনগুলোর কুইজ ও বিজয়ীদের তালিকাও দেখতে পারছেন।

গতকালের কুইজে স্মার্টফোন বিজয়ী সৌভাগ্যবান ৫ জন হলেন: চট্টগ্রামের মামুন ভুঁইয়া, টাঙ্গাইলের মলি কিরিটি, কিশোরগঞ্জের হ্যাপি বণিক জুঁই, গাইবান্ধার মো. আখতারুজ্জামান, লালমনিরহাটের শহীদ আলী।

#

ফয়সল/পরীক্ষিৎ/শাহ আলম/রেজ্জাকুল/মাসুম/২০২০/১৫০০ ঘণ্টা

তথ্যবিবরণী নম্বর : ৫১১৩

**৪র্থ বর্ষের অনার্স পরীক্ষার পুনঃসংশোধিত সময়সূচি**

ঢাকা, ১৪ পৌষ (২৯ ডিসেম্বর) :

কোভিড-১৯ এর কারণে জাতীয় বিশ্ববিদ্যালয়ের ২০১৯ সালের অনার্স ৪র্থ বর্ষের স্থগিত হওয়া পরীক্ষা ১৬ জানুয়ারি থেকে আরম্ভের সূচি প্রকাশ করা হয়েছিলো। কিন্তু স্থানীয় সরকার নির্বাচনের কারণে পরীক্ষাসমূহ আগামী ১৭ জানুয়ারি ২০২১ থেকে শুরু হবে।

পরীক্ষা প্রতিদিন সকাল ৯:৩০টা থেকে শুরু হবে। পরীক্ষার বিস্তারিত পুনঃসংশোধিত সময়সূচি জাতীয় বিশ্ববিদ্যালয়ের ওয়েবসাইট ([www.nu.ac.bd](http://www.nu.ac.bd)) থেকে জানা যাবে।

#

ফয়জুল/পরীক্ষিৎ/শাহ আলম/রেজ্জাকুল/আসমা/২০২০/ ১৪০০ঘণ্টা

তথ্যবিবরণী নম্বর: ৫১১২

**জিডিপিতে এসএমই এর অবদান ২০২৪ সালে ৩২% উন্নীত করার লক্ষ্যমাত্রা**

**-শিল্প প্রতিমন্ত্রী**

ঢাকা, ১৪ পৌষ (২৯ ডিসেম্বর):

এসএমই নীতিমালা-২০১৯-এর লক্ষ্য অনুসারে জিডিপিতে এসএমই-খাতের অবদান ২০২৪ সালে ৩২ শতাংশে উন্নীত করার লক্ষ্যমাত্রা নির্ধারণ করা হয়েছে বলে জানিয়েছেন শিল্প প্রতিমন্ত্রী কামাল আহমেদ মজুমদার। এলক্ষ্যে চতুর্থ শিল্পবিপ্লবের সাথে তাল মিলিয়ে প্রযুক্তিনির্ভর শিল্পায়নের অভিযাত্রা জোরদারে বিসিকের নবীন কর্মকর্তাদের নির্দেশনা দিয়ে তিনি বলেন, উদ্যোক্তাদেরকে যথাযথ সেবা প্রদান করার সক্ষমতা অর্জন করার জন্য নবীন কর্মকর্তাদের কাজ করে যেতে হবে।

তিনি আজ বিসিকের ১ম শ্রেণীর নবীন কর্মকর্তাদের বুনিয়াদি ও নারী উদ্যক্তাদের প্রশিক্ষণকোর্সের ভার্চুয়াল উদ্বোধন অনুষ্ঠানে প্রধান অতিথির বক্তৃতায় এ কথা বলেন।

তিনি বলেন, শিল্পনগরীসমূহের জমি পরিপূর্ণভাবে উন্নয়ন করার পরই প্লট আকারে উদ্যোক্তাদের বরাদ্দ প্রদান করতে হবে এবং সেখানে শিল্পকারখানা পরিচালনায় প্রয়োজনীয় সকল পরিষেবা অবশ্যই নিশ্চিত করতে হবে।

বিসিকের ২৫ জন নবীন কর্মকর্তা ২১ দিনব্যাপী বুনিয়াদি প্রশিক্ষণে অংশগ্রহণ করছেন।

বিসিকের পরিচালক মোঃ খলিলুর রহমানের সভাপতিত্বে অনুষ্ঠানে বিশেষ অতিথি ছিলেন বিসিকের চেয়ারম্যান মোঃ মোস্তাক হাসান এনডিসি।

#

মাসুম বিল্লাহ/পরীক্ষিৎ/শাহ আলম/কামাল/ রেজ্জাকুল/মাসুম/২০২০/১৫০০ ঘণ্টা

তথ্যবিবরণী নম্বর : ৫১১১

**লন্ডন ফেরৎ বিমানযাত্রীদের ১৪ দিনের বাধ্যতামূলক কোয়ারেন্টাইন ১ জানুয়ারি থেকে কার্যকর**

ঢাকা, ১৪ পৌষ (২৯ ডিসেম্বর) :

লন্ডন থেকে আসা বিমানযাত্রীদের ১৪ দিন কোয়ারেন্টাইন বাধ্যতামূলক করা হয়েছে। নতুন বছরের পয়লা জানুয়ারি থেকে এ সিদ্ধান্ত কার্যকর হবে।

মন্ত্রিপরিষদ সচিব খন্দকার আনোয়ারুল ইসলামের সভাপতিত্বে গতকাল (সোমবার) রাত সাড়ে আটটায় আহুত ভিডিও কনফারেন্স শেষে এ সিদ্ধান্ত নেয়া হয়।

সভার সিদ্ধান্ত অনুযায়ী সরকার নির্ধারিত হোটেলগুলোতে লন্ডন থেকে আসা বিমান যাত্রীরা নিজ খরচে থাকবেন। সংশ্লিষ্ট থানা তাঁদের দেখভাল করবে।

অন্যান্য দেশ থেকে আগত বিমানযাত্রীদের ক্ষেত্রে কোভিড সনদ আনার বাধ্যতামূলক যে ব্যবস্থা এখন চালু রয়েছে, তা বহাল থাকছে। প্রয়োজন হলে পরবর্তীতে এ বিষয়ে আরো বিশদ জানানো হবে, জানান তথ্যসচিব খাজা মিয়া।

প্রধানমন্ত্রীর মুখ্যসচিব ড. আহমদ কায়কাউস, পররাষ্ট্র মন্ত্রণালয়ের সিনিয়র সচিব মাসুদ বিন মোমেন, বেসামরিক বিমান পরিবহন ও পর্যটন মন্ত্রণালয়ের সিনিয়র সচিব মোঃ মহিবুল হক, স্বরাষ্ট্র মন্ত্রণালয়ের সুরক্ষা সেবা সচিব মোঃ শহিদুজ্জামান, জন নিরাপত্তা বিভাগের সচিব মোস্তফা কামাল উদ্দীন, স্বাস্থ্যসেবা বিভাগের সচিব মোঃ আবদুল মান্নান, স্বাস্থ্য শিক্ষা ও পরিবার কল্যাণ বিভাগের সচিব মোঃ আলী নূর, তথ্যসচিব খাজা মিয়া, নৌপরিবহন সচিব মোহাম্মদ মেজবাহ্ উদ্দিন চৌধুরী, আর্মড ফোর্সেস ডিভিশনের প্রিন্সিপাল স্টাফ অফিসার লেফটেন্যান্ট জেনারেল ওয়াকার-উজ-জামান, পুলিশ স্পেশাল ব্রাঞ্চের অতিরিক্ত মহাপরিদর্শক, বেসামরিক বিমান চলাচল কর্তৃপক্ষের চেয়ারম্যান, স্বাস্থ্য অধিদফতরের মহাপরিচালক, আইইডিসিআর পরিচালক, বাংলাদেশ বিমানের ব্যবস্থাপনা পরিচালক, সিলেট বিভাগীয় কমিশনার এবং হজরত শাহজালাল আন্তর্জাতিক বিমানবন্দরের পরিচালক সভায় অংশ নেন।

#

আকরাম/কামাল/আসমা/২০২০/১০০০ ঘণ্টা